I.	Úvod

Predkladaná informácia obsahuje zistenia kontrolných orgánov v pôsobnosti Ministerstva práce, sociálnych vecí a rodiny Slovenskej republiky, Ministerstva financií Slovenskej republiky a Ministerstva vnútra Slovenskej republiky získané pri kontrolnej činnosti v druhom polroku 2007 zameranej na vyhľadávanie a potieranie nelegálnej práce a nelegálneho zamestnávania.
Nelegálna práca a nelegálne zamestnávanie predstavujú závažný reálny problém celospoločenského  charakteru.   Problematický je nepriaznivý vplyv na príjmovú a výdavkovú časť štátneho rozpočtu a iných verejných zdrojov, ako aj skresľovanie údajov o počte nezamestnaných osôb a iných štatistických údajov o národnej ekonomike. Má dopad aj na fyzické osoby, a to absenciou právnej ochrany priamo vyplývajúcej z pracovnoprávneho vzťahu, napr. právo na poskytnutie mzdy, príp. mzdových zvýhodnení, dodržiavanie maximálnej dĺžky pracovného času, dovolenku, zabezpečenie stravovania, odškodnenie v prípade poškodenia zdravia, poskytnutie osobných ochranných pracovných prostriedkov a celý rad ďalších pracovnoprávnych nárokov.    
Zákaz nelegálnej práce a nelegálneho zamestnávania ustanovuje zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z. (ďalej len „zákon č. 82/2005 Z. z.“), ktorý upravuje aj kontrolu dodržiavania zákazu nelegálnej práce a nelegálneho zamestnávania, ako základnej aktivity v tejto oblasti. Kontrola v oblasti nelegálnej práce a nelegálneho zamestnávania vrátane ich vyhľadávania a potierania má právnu oporu aj v zákone č. 125/2006 Z. z. o inšpekcii práce a o zmene a doplnení zákona  č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a v zákone č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon č. 5/2004 Z. z.“). S vyhľadávaním a potieraním nelegálnej práce a nelegálneho zamestnávania súvisí aj  posudzovanie, či kontrolované osoby prítomné na pracovisku nevykonávajú činnosť, ktorá by vykazovala znaky závislej práce podľa § 1 ods. 2 zákona č. 311/2001 Z. z. Zákonník práce v znení neskorších predpisov.
Ďalším z hlavných nástrojov boja proti nelegálnemu zamestnávaniu a nelegálnej práci je poskytovanie poradenstva o tom, ako čo najúčinnejšie dodržiavať právne predpisy, ktoré upravujú zákaz nelegálnej práce a nelegálneho zamestnávania. Jeho rozsah ustanovuje zákon  č. 125/2006 Z. z.. Poradenstvo je poskytované tak zamestnávateľom, ako aj  zamestnancom. Poskytovanie poradenstva fyzickým osobám má za následok zvyšovanie ich právneho vedomia v tejto oblasti, pričom lepšia informovanosť o právnych predpisoch im umožňuje efektívnejšie pôsobiť na zamestnávateľov. Zamestnávatelia v mnohých prípadoch porušujú zákaz nelegálneho zamestnávania v dôsledku neznalosti príslušných právnych predpisov, preto poradenská činnosť pomáha pri znižovaní počtu takýchto prípadov.
Efektívnym nástrojom potierania nelegálnej práce a nelegálneho zamestnávania naďalej ostáva vydávanie potvrdení o tom, že zamestnávateľ neporušil zákaz nelegálneho zamestnávania. Neporušenie tohto zákazu je nevyhnutnou podmienkou poskytnutia štátnej pomoci alebo účasti vo verejnom obstarávaní.

II.	Východiská vyhľadávania a potierania nelegálnej práce a nelegálneho         zamestnávania
	Pôsobnosť kontrolných orgánov v oblasti kontroly nelegálnej práce a nelegálneho zamestnávania, ich vyhľadávania a potierania je ustanovená príslušnými zákonmi. Kontrolu nelegálnej práce a nelegálneho zamestnávania vykonávajú orgány inšpekcie práce,  Ústredie práce, sociálnych vecí a rodiny (ďalej len „ústredie práce“) a úrady práce, sociálnych vecí a rodiny (ďalej „úrad práce“), daňové orgány Ministerstva financií SR a Prezídium policajného zboru Ministerstva vnútra SR. Kontrolná činnosť v oblasti vyhľadávania a potierania nelegálnej práce a nelegálneho zamestnávania bola v druhom polroku 2007 vykonávaná v intenciách príslušných legislatívnych úprav.

III.	Kontrolná činnosť a zistenia orgánov inšpekcie práce 
Cieľom vyhľadávania a potierania nelegálnej práce a nelegálneho zamestnávania bola eliminácia využívania pracovnej sily bez uzatvoreného pracovnoprávneho vzťahu, bez splnenia si oznamovacej povinnosti voči Sociálnej poisťovni, bez povolenia na prechodný pobyt na účely zamestnania a povolenia na zamestnanie, prípadne bez uzatvorenia inej zmluvy podľa Obchodného, resp. Občianskeho zákonníka. 
Inšpekcia práce zameraná na vyhľadávanie a potieranie nelegálnej práce a nelegálneho zamestnávania bola v druhom polroku 2007 vykonávaná v rámci:
•	plánovaných celoslovenských úloh na rok 2007,
•	plánovaných krajských úloh na rok 2007,
•	šetrenia podnetov právnických osôb a fyzických osôb,
•	následných previerok zameraných na kontrolu plnenia uložených opatrení,
•	dozoru podľa rozhodnutia inšpektorátu práce na základe konkrétnych poznatkov získaných inšpektormi práce pri výkone inšpekcie práce.
Výkon inšpekcie práce bol orientovaný najmä na subjekty v oblasti veľkoobchodu a maloobchodu, subjekty prevádzkujúce hotely a reštauračné zariadenia a subjekty v oblasti priemyselnej výroby a stavebníctva. 
Národný inšpektorát práce usmerňoval a koordinoval výkon kontroly nelegálnej práce a nelegálneho zamestnávania v rámci sústavy inšpekcie práce a podľa potreby aj vo vzťahu k ďalším zainteresovaným orgánom a inštitúciám. Pri dozore nelegálnej práce a nelegálneho zamestnávania sa využívala spolupráca s ostatnými inštitúciami verejnej správy, najmä ústredím práce, Policajným zborom a Sociálnou poisťovňou. Spolupráca s Policajným zborom spočívala v zaisťovaní pracovísk pri kontrole nelegálnej práce a nelegálneho zamestnávania, v aktívnej pomoci pri preukazovaní totožnosti kontrolovaných fyzických osôb na pracovisku a tiež pri marení výkonu inšpekcie práce. Aktívna spolupráca s Oddelením hraničnej a cudzineckej polície Policajného zboru bola na úseku kontroly pobytu a výkonu práce cudzincov. Spolupráca s odbormi živnostenského podnikania obvodných úradov bola na úrovni poskytovania informácií. Spolupráca so Sociálnou poisťovňou spočívala v overovaní plnenia oznamovacej povinnosti zamestnávateľa.
	V druhom polroku 2007 pokračovala spolupráca so zahraničnými partnermi v rámci Európskej únie pri potieraní nelegálnej práce a nelegálneho zamestnávania. Táto spolupráca vychádza z článku 4 smernice č. 96/71/ES o vysielaní pracovníkov v rámci poskytovania služieb a zo záverov rokovaní zástupcov Európskej komisie so zástupcami členských štátov Európskej únie. Spočívala predovšetkým v poskytovaní informácií o zamestnávateľských subjektoch so sídlom v Slovenskej republike, ktoré vysielajú svojich zamestnancov na výkon práce do niektorého členského štátu Európskej únie, o zamestnancoch nahlásených v registri Sociálnej poisťovne, ako aj v poskytovaní informácií o pracovných podmienkach  v Slovenskej republike. Najčastejšie boli požadované údaje o počte zamestnancov prihlásených do registra Sociálnej poisťovne a o vystavení potvrdenia o uplatniteľnej legislatíve (formulár E 101). Požadované boli aj ďalšie informácie, napríklad:
•	či zamestnávateľ legálne prevádzkuje činnosť na území Slovenskej republiky,
•	či skutočne existuje pracovnoprávny vzťah medzi zamestnávateľom a zamestnancami uvedenými v žiadosti,
•	či zamestnávateľ vykonáva niektoré dôležité činnosti na území Slovenskej republiky,
•	o vyslaní zamestnancov,
•	o pracovných podmienkach dohodnutých v pracovných zmluvách zamestnancov uvedených v žiadosti.

III. 1 Výsledky kontroly
	Orgány inšpekcie práce uskutočnili v druhom polroku 2007 celkom 11 059 inšpekčných výkonov, čo predstavuje 99 434 hodín, z nich bolo 2 425 kontrol nelegálneho zamestnávania. Podiel kontroly nelegálneho zamestnávania na počte všetkých výkonov bol 21,93%, čo predstavuje 7,70% z celkového počtu hodín venovaných všetkým výkonom. Tabuľkový prehľad  je uvedený v prílohe (tabuľky č. 1 až 9).
	V druhom polroku 2007 bolo skontrolovaných 10 164 osôb prítomných na pracoviskách, pričom bolo zistených 655 nelegálne zamestnaných osôb, z toho 308 žien, 43 mladistvých a 51 cudzincov. Najväčší počet porušení zákona č. 82/2005 Z. z. spočíval v tom, že zamestnávatelia si nesplnili oznamovaciu povinnosť voči Sociálnej poisťovni – 428 prípadov (z toho 207 žien). Zamestnávanie bez pracovnoprávneho vzťahu bolo zistené v 184 prípadoch (z toho 94 žien). 
	Kontrola nelegálnej práce a nelegálneho zamestnávania bola v druhom polroku 2007 v prevažnej miere zameraná na zamestnávateľské subjekty s počtom zamestnancov 1 až  49. V uvedených subjektoch bolo skontrolovaných 6 709 osôb, z toho 2 437 u fyzických osôb  a 3 584 u spoločností s ručením obmedzeným. 
Najvyšší počet skontrolovaných osôb u zamestnávateľských subjektov s počtom zamestnancov 1 až 49 podľa odvetvovej klasifikácie ekonomických činností (OKEČ) bol v odvetví obchodu (1 656 osôb), hotelov a reštaurácií (1500 osôb) a priemyselnej výroby 1 386 (osôb). V predmetnej skupine zamestnávateľských subjektov s počtom zamestnancov 1 až 49 bolo 277 osôb nelegálne zamestnaných v spoločnostiach s ručením obmedzeným a 257 u fyzických osôb, pričom najviac nelegálne zamestnaných osôb bolo zistených v odvetví obchodu (166 osôb), v odvetví hotelov a reštaurácií (99 osôb) a  v odvetví priemyselnej výroby (77 osôb).
	Za nedostatky zistené pri kontrole nelegálneho zamestnávania bolo uložených 111 finančných pokút v celkovej sume 1 538 500,- Sk. 	Najviac pokút (71) bolo uložených zamestnávateľským subjektom s počtom zamestnancov 1až 9, pričom až v 41 prípadoch z nich boli pokuty uložené fyzickým osobám v celkovej sume 372 000,- Sk. Až 38 postihov v sume 363 000,- Sk bolo uložených  v odvetví veľkoobchod a maloobchod.  S druhým  najvyšším  počtom  postihov 35  v celkovej sume 444 500,- Sk nasledovalo odvetvie hotelov a reštaurácií. Nasledovalo odvetvie priemyselnej výroby, kde bolo uložených 14 postihov v celkovej sume 488 000,- Sk.

IV.  Kontrolná činnosť a zistenia Ústredia práce, sociálnych vecí a rodiny a úradov práce, sociálnych vecí a rodiny

Kontrolná činnosť ústredia a úradov práce zameraná na vyhľadávanie a potieranie nelegálnej práce a nelegálneho zamestnávania bola v druhom polroku 2007 vykonávaná v rámci:
•	zamerania kontrolnej činnosti na druhý polrok 2007,
•	šetrenia písomných podnetov fyzických  osôb a právnických osôb,
•	šetrenia podnetov oznámených na bezplatnú telefónnu linku (0800 121 222) zriadenú na ústredí práce na oznamovanie konkrétnych prípadov zneužívania sociálneho systému, resp. podozrenia zo zneužívania a podvodov, 
•	rozhodnutia generálneho riaditeľa ústredia práce, resp. riaditeľov úradov práce.
	Celkovo bolo vykonaných  2 370 kontrol. Kontroly boli vykonané v stavebníctve (249 kontrol), v poľnohospodárstve (35), v drevospracujúcom priemysle a lesnom hospodárstve (57), v reštauračných a pohostinských službách (371), v ostatných službách (976), na trhoviskách (74) a v iných prevádzkach (608). 

IV. 1 Výsledky kontroly
V druhom polroku 2007 bolo zamestnancami oddelení kontroly úradov práce vykonaných celkom 2 370 kontrol zameraných na dodržiavanie ustanovení zákona č. 82/2005 Z. z. a bolo skontrolovaných celkom 5 752 osôb. Celkom bolo zistených 165 zamestnávateľských subjektov (7 % zo všetkých kontrolovaných), ktoré zamestnávali nelegálne 532 osôb, čo predstavuje  9,2 % zo všetkých kontrolovaných. Tabuľkový prehľad  je uvedený v prílohe (tabuľky č. 10 až 14). Z nich boli zistené štyri agentúry na sprostredkovanie zamestnania za úhradu a dve agentúry dočasného zamestnávania, ktoré nesprostredkovávali zamestnanie v súlade so zákonom č. 5/2004 Z. z., keďže nelegálnym zamestnávaním je podľa § 2 ods. 5 zákona č. 82/2005 Z. z. aj zamestnávanie iným spôsobom, ako ustanoveným zákonom č. 5/2004 Z. z. 
	Z celkového počtu zistených nelegálne zamestnávaných osôb bolo zistené nelegálne zamestnávanie 55 cudzích štátnych príslušníkov a nelegálne zamestnávanie 32 uchádzačov o zamestnanie, z nich 16 uchádzačov o zamestnanie poberajúcich sociálne dávky. Na základe uvedených zistení boli z evidencie uchádzačov o zamestnanie vyradení 15 uchádzači o zamestnanie vzhľadom na znenie ustanovenia § 6 ods.2 písm. d) zákona č. 5/2004 Z. z., podľa ktorého uchádzačom o zamestnanie je aj občan, ktorý vykonáva zárobkovú činnosť v rozsahu najviac 64 hodín mesačne a ktorého mzda alebo odmena za výkon tejto činnosti nepresahuje 3 200,- Sk mesačne. Zistení uchádzači o zamestnanie, ktorí sú poberateľmi sociálnych dávok, boli oznámení odboru sociálnych vecí príslušného úradu, aby bolo preverené trvanie nároku na sociálnu dávku.
	Z celkového počtu zisteného nelegálneho zamestnávania uviedli jednotlivé úrady práce najčastejší výskyt v nasledovných odvetviach:
•	ostatné služby 					         33 % úradov práce, 
•	reštauračné a pohostinské služby			         27 % úradov práce, 
•	stavebníctvo					         17 % úradov práce, 
•	iné							         13 % úradov práce, 
•	drevospracujúci priemysel a lesné hospodárstvo           7 % úradov práce, 
•	trhoviská						           3 % úradov práce.
V poľnohospodárstve úrady práce nezaznamenali výskyt nelegálneho zamestnávania. Túto skutočnosť ovplyvňuje najmä nízky počet vykonaných kontrol v tejto oblasti v porovnaní s ostatnými (celkom 35 kontrol, t.j. 1,5 % z celkového počtu vykonaných kontrol).
 Na základe kontrolných zistení úrady práce podľa § 68a zákona č. 5/2004 Z. z. a ustanovenia § 7 zákona č. 82/2005 Z. z. vydali v období druhého polroka 2007 celkom 156 rozhodnutí o uložení pokuty za správne delikty v celkovej sume 1 384 800,- Sk. Pri stanovovaní výšky pokút kontrolné orgány prihliadali na závažnosť zistených nedostatkov a na závažnosť ich následkov v zmysle  § 68a ods. 2 zákona č. 5/2004 Z. z. Najnižšia pokuta bola uložená v sume 500,-Sk. Najvyššiu pokutu uložil Úrad práce, sociálnych vecí  a rodiny v Bardejove v sume 170 000,-Sk podnikateľovi, ktorý nelegálne sprostredkúval zamestnanie za úhradu bez povolenia na sprostredkovanie. Sprostredkoval cca 160 záujemcom prácu v zahraničí a zároveň zamestnával na dohodu o vykonaní práce jednu osobu bez nahlásenia do registra poistencov. Pokuta je právoplatná, subjekt sa neodvolal voči rozhodnutiu o uložení pokuty. Druhú najvyššiu pokutu v sume 140 000,-Sk uložil Úrad práce, sociálnych vecí a rodiny v Nitre právnickej osobe, ktorá nelegálne zamestnávala 34 cudzincov, občanov Malajzie. Cudzí štátni príslušníci nemali ku dňu kontroly povolenie na zamestnanie a ani povolenie na pobyt na účely zamestnania. Rozhodnutie je právoplatné. Tretiu najvyššiu pokutu v sume 40 000,- Sk uložil Úrad práce, sociálnych vecí a rodiny v Komárne právnickej osobe za opakované nelegálne zamestnávanie dvoch osôb, ktoré mali uzatvorený pracovnoprávny vzťah, ale zamestnávateľ si nesplnil oznamovaciu povinnosť voči Sociálnej poisťovni. Rozhodnutie o uložení pokuty je právoplatné.
	Pokuty boli uložené aj zamestnancom za priestupky podľa § 7 zákona č. 82/2005 Z. z., najnižšia v sume 400,- Sk a najvyššia v sume 500,- Sk. Poriadková pokuta podľa § 68 ods. 5 zákona č. 5/2004 Z. z. nebola v sledovanom období uložená. 
	Za druhý polrok 2007 bolo uhradených 94 pokút v celkovej sume 557 500,- Sk.

V.	Kontrolná činnosť a výsledky kontroly iných orgánov
a)	Ministerstvo financií SR - Daňové riaditeľstvo SR
Daňové orgány v rámci výkonu správy daní v zmysle zákona č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov (ďalej len „zákon č. 511/1992 Zb.“) priebežne vykonávajú činnosti, pri ktorých získavajú rôzne informácie dôležité na správne vyrubenie dane. Pri ich výkone prihliadajú aj na skutočnosti súvisiace s možným výskytom nelegálneho zamestnávania a nelegálnej práce na účely správneho vyrubovania dane z príjmov zo závislej činnosti, resp. na účely vyhľadávania daňových subjektov, ktoré si nesplnili voči daňovým orgánom registračnú povinnosť na účely dane z príjmov zo závislej činnosti. V prípade, že zistia skutočnosti, ktoré poukazujú na porušovanie právnych predpisov v oblasti pracovného a sociálneho práva, informujú, s prihliadnutím na ustanovenie § 23 zákona č. 511/1992 Zb. o daňovom tajomstve, príslušné orgány o zistených skutočnostiach.
	V priebehu druhého polroka 2007 bolo daňovými orgánmi vykonaných celkom 372 zisťovaní, pri ktorých sa daňové orgány zamerali aj na odhaľovanie nelegálneho zamestnávania a nelegálnej práce. Tieto zisťovania boli vykonávané najčastejšie formou miestnych zisťovaní v zmysle § 14 zákona č. 511/1992 Zb. v miestach predaja tovaru, poskytovania služieb, vykonávania prác a pod., ale tiež aj v rámci vykonávaných daňových kontrol v zmysle § 15 zákona č. 511/1992 Zb. alebo v rámci vyhľadávacej činnosti v zmysle § 34 tohto zákona.  
Výkon 372 zisťovaní uskutočnených v druhom polroku 2007 viedol v troch prípadoch k odhaleniu skutočností, ktoré poukazovali aj na porušovanie platných právnych predpisov v oblasti pracovného a sociálneho práva, pričom boli zistené prípady, keď daňové subjekty zamestnávali fyzické osoby bez uzatvoreného pracovnoprávneho alebo obdobného vzťahu, pričom voči daňovým orgánom a voči Sociálnej poisťovni neboli splnené povinnosti súvisiace so zamestnávaním a výplatou príjmu.  Zistené skutočnosti boli na účely ďalšieho konania oznámené príslušnému orgánu štátnej správy v oblasti sociálnych vecí, rodiny a služieb zamestnanosti.

b)	 Ministerstvo vnútra SR - Prezídium policajného zboru
Rezort Ministerstva vnútra SR – Prezídium policajného zboru vykonalo v priebehu druhého polroka 2007 samostatne 6 035 kontrol nelegálnej práce a nelegálneho zamestnávania. U 2016 kontrolovaných zamestnávateľských subjektov bolo zistených 86 osôb nelegálne zamestnaných. Za zistené nedostatky bolo uložených 225 postihov v sume 453 000,- Sk. Prehľad kontrol a ich výsledky sú uvedené v tabuľke č. 15 prílohy.

VI.	Závery
V druhom polroku 2007 vykonali inšpektoráty práce, ústredie práce, úrady práce, daňové úrady a Prezídium policajného zboru celkom 11 202 kontrol porušovania zákazu nelegálnej práce a nelegálneho zamestnávania, pri ktorých odhalili celkom 1 276 prípadov nerešpektovania tohto zákazu, za ktoré navrhli celkom 492 pokút v úhrnnej sume 3 376 300.- Sk.
Výskyt nelegálnej práce a nelegálneho zamestnávania je aj napriek realizovanej kontrolnej činnosti naďalej pretrvávajúcim problémom, na ktorý má vplyv viacero faktorov, a to najmä ekonomických a sociálnych.
V ekonomickej oblasti k prvkom najviac motivujúcim porušovanie zákazu nelegálnej práce a nelegálneho zamestnávania patrí snaha zamestnávateľov ušetriť na daniach a odvodoch. K faktorom ovplyvňujúcim výskyt nelegálnej práce a nelegálneho zamestnávania patrí aj administratívna záťaž, ako aj úroveň hospodárskeho rozvoja príslušného regiónu, a to najmä nerovnováha medzi dopytom a ponukou práce v rámci lokálneho trhu práce. Najväčšie rozdiely pritom možno pozorovať medzi Bratislavou a ekonomicky menej rozvinutými regiónmi východného Slovenska. Okrem týchto skutočností významným je aj nízka miera uvedomovania si povinností zamestnávateľov rešpektovať právne predpisy.
V sociálnej oblasti je to vzťah spoločenských noriem a tradícií k prejavom nelegálnej práce a nelegálneho zamestnávania, keď pretrváva nazeranie určitých skupín obyvateľstva na nelegálnu prácu, ako na možnosť privyrobiť si. S týmto postojom súvisí pretrvávajúci nízky stupeň právneho povedomia, kvôli ktorému si fyzické osoby neuvedomujú výrazne nižší stupeň právnej ochrany, ktorý by im ako zamestnancom priamo vyplýval z uzavretého pracovnoprávneho vzťahu .
Najproblematickejšími odvetviami v dodržiavaní zákazu nelegálnej práce a nelegálneho zamestnávania aj v druhom polroku 2007, rovnako ako v predchádzajúcom období, zostávajú predovšetkým veľkoobchod a maloobchod, hotely a reštaurácie, priemysel a stavebníctvo.
Na základe poznatkov úradov práce možno konštatovať, že vo väčšine prípadov zamestnávatelia zodpovednejšie pristupujú k oznamovacej povinnosti voči Sociálnej poisťovni. Z celkového počtu 46 úradov práce deväť úradov nezistilo vo svojej pôsobnosti v priebehu druhého polroka 2007 porušenie zákazu nelegálnej práce ani nelegálneho zamestnávania. Správanie podnikateľských subjektov v tejto oblasti ovplyvnila najmä hrozba možných finančných postihov za porušenie zákona a následne nemožnosť uchádzať sa o štátnu pomoc subjektmi, u ktorých bolo zistené nelegálne zamestnávanie.
Pri praktickom výkone kontroly v predmetnej oblasti odhalili inšpektoráty práce a úrady práce niektoré problémové oblasti. Problémy, ku ktorým dochádza pri vyhľadávaní a potieraní nelegálnej práce a nelegálneho zamestnávania sú predovšetkým technickej povahy. 
Medzi pretrvávajúce technické problémy patrí predovšetkým nesúlad registra poistencov Sociálnej poisťovne, do ktorého majú inšpektoráty práce prístup, so skutočným stavom. Dôsledkom toho je dodatočné overovanie údajov z tohto registra formou písomných žiadostí inšpektorátov práce na príslušné pobočky Sociálnej poisťovne, čo značne predlžuje výkon inšpekcie práce v tejto oblasti.  Problémom je aj chýbajúca možnosť inšpektorátov práce vyhľadávať v sprístupnenom registri poistencov Sociálnej poisťovne aj na základe ďalšieho vyhľadávacieho kritéria - mena a priezviska vo vzťahu k dátumu narodenia a trvalému bydlisku kontrolovanej fyzickej osoby. Problémy spôsobuje  aj chýbajúci presný termín vrátane hodiny nahlásenia zamestnancov do registra. Medzi  problémy pri overovaní prihlasovacej povinnosti zamestnávateľa patrí aj elektronická forma prihlasovania zamestnancov do registra poistencov Sociálnej poisťovne. Ak zamestnávateľ splní ohlasovaciu povinnosť niektorou zo zákonom stanovených elektronických foriem prihlasovania (faxom, elektronickou poštou, resp. prostredníctvom krátkej textovej správy), kontaktnou inštitúciou prijímajúcou tieto prihlášky je ústredie Sociálnej poisťovne, s ktorým potom musia inšpektoráty práce zdĺhavo písomne komunikovať. Uvedené problémy sa v súčasnosti riešia v rámci pripravovanej dohody o spolupráci medzi Národným inšpektorátom práce a ústredím Sociálnej poisťovne, na základe ktorej  budú mať inšpektoráty práce k dispozícii viac GRID kariet na prístup do registra poistencov Sociálnej poisťovne. Dohoda zároveň umožní efektívnejšiu kontrolu splnenia ohlasovacej povinnosti zamestnávateľa, čo prispeje k zrýchleniu a zefektívneniu inšpekcie práce v oblasti kontroly nelegálneho zamestnávania.
Výkon kontroly zameranej na odhaľovanie porušovania zákazu nelegálnej práce a nelegálneho zamestnávania je pre ústredie práce a úrady práce, ako aj celý systém inšpekcie práce i naďalej jednou z prioritných oblastí. 

Príloha

Tab. 1 Prehľad výkonov inšpekcie práce - druhý polrok 2007

Zameranie výkonu	BOZP	Trhový dohľad	PPV	KNZ	spolu 	Podiel KNZ na všetkých výkonoch v %	
počet	5 810	45	2 779	2 425	11 059	21,93	
čas	61 196,5	113,5	30 464,5	7 659,5	99 434,0	7,70	
 Zdroj: Národný inšpektorát práce

Tab. 2 Kontrola nelegálneho zamestnávania (KNZ) v druhom polroku 2007 - porovnanie  s druhým  polrokom 2006

 	druhý polrok 2007	Druhý polrok 2006	porovnanie	
Počet KNZ	2 425	2 554	-129	
Čas KNZ	7 660	6 360	1 301	
Celkový počet skontrolovaných osôb	10 164	11 025	-861	
Z toho nelegálne zamestnaní 	655	687	-32	
Počet právoplatných pokút pri KNZ 	111	99	12	
Suma právoplatných pokút pri KNZ	1 538 500	1 147 000	391 500	
Počet všetkých výkonov spolu	11 059	13 348	-2 289	
Podiel počtu KNZ na všetkých výkonoch (v %)	21,93	19,13	2,79	
Čas na všetky výkony spolu	99 434,0	101 455,0	-2 021	
Podiel času KNZ na celkovom čase (v %)	7,70	6,27	1,44	
Zdroj: Národný inšpektorát práce

Tab. 3 Počet skontrolovaných osôb - druhý polrok 2007 / podľa PF

PF (právna forma) kontrolovaného subjektu	Kontrolované subjekty podľa počtu zamestnancov	Spolu	
	0	 1 - 9	 10 - 49	50 - 249	250 a viac		
Fyzické osoby	151	1 595	842	85	0	2 673	
Verejná obchodná spoločnosť	0	1	15	30	5	51	
Spoločnosť s ručením obmedzeným	10	1 353	2 231	1 228	558	5 380	
Akciová spoločnosť	0	50	211	380	344	985	
Družstvo	0	12	50	87	86	235	
Štátny podnik	0	0	0	10	5	15	
Rozpočtová organizácia	0	2	113	151	6	272	
Príspevková organizácia	0	3	73	112	84	272	
Ostatné	2	41	117	64	57	281	
Spolu	163	3 057	3 652	2 147	1 145	10 164	
Zdroj: Národný inšpektorát práce

Tab. 4 Počet skontrolovaných osôb - druhý polrok 2007 / podľa OKEČ

OKEČ kontrolovaného subjektu	Kontrolované subjekty podľa počtu zamestnancov	Spolu	
	0	 1 - 9	 10 - 49	50 - 249	250 a viac		
Poľnoh., poľovn. a lesné hospod.	0	47	162	99	5	313	
Rybolov, chov rýb	0	0	1	0	0	1	
Ťažba nerastných surovín	0	2	13	0	6	21	
Priemyselná výroba	2	395	991	769	652	2 809	
Výroba, rozvod el., plynu a vody	0	2	7	19	15	43	
Stavebníctvo	44	411	402	224	7	1 088	
Veľkoobchod a maloobchod	56	933	723	193	79	1 984	
Hotely a reštaurácie	45	817	683	70	10	1 625	
Doprava, skladovanie a spoje	5	171	96	158	42	472	
Peňažníctvo a poisťovníctvo	0	6	0	5	0	11	
Nehnuteľnosti, obchod, výskum	5	162	200	210	168	745	
Verejná správa a obrana	0	8	53	41	14	116	
Školstvo	0	2	68	61	6	137	
Zdravotníctvo a soc. starostlivosť	0	8	133	216	136	493	
Ostatné verejné a soc. služby	6	93	120	82	5	306	
spolu	163	3 057	3 652	2 147	1 145	10 164	
Zdroj: Národný inšpektorát práce

Tab. 5 Počet nelegálne zamestnávaných osôb - druhý polrok 2007 / podľa PF

PF (právna forma) kontrolovaného subjektu	Kontrolované subjekty podľa počtu zamestnancov	Spolu	
	0	 1 - 9	 10 - 49	50 - 249	250 a viac		
Fyzické osoby	29	193	64	10	0	296	
Spoločnosť s ručením obmedzeným	4	181	96	34	25	340	
Akciová spoločnosť	0	2	6	2	0	10	
Družstvo	0	0	0	3	0	3	
Príspevková organizácia	0	0	1	0	0	1	
Ostatné	0	2	3	0	0	5	
Spolu	33	378	170	49	25	655	
 Zdroj: Národný inšpektorát práce

Tab. 6 Počet nelegálne zamestnávaných osôb – druhý polrok 2007 / podľa OKEČ

OKEČ kontrolovaného subjektu	Kontrolované subjekty podľa počtu zamestnancov	Spolu	
	0	 1 - 9	 10 - 49	50 - 249	250 a viac		
Poľnoh., poľovn. a lesné hospod.	0	16	17	3	0	36	
Priemyselná výroba	2	40	37	2	17	98	
Stavebníctvo	18	50	14	3	0	85	
Veľkoobchod a maloobchod	6	107	59	20	0	192	
Hotely a reštaurácie	2	73	26	9	0	110	
Doprava, skladovanie a spoje	0	29	6	3	0	38	
Peňažníctvo a poisťovníctvo	0	1	0	1	0	2	
Nehnuteľnosti, obchod, výskum	5	50	2	1	8	66	
Verejná správa a obrana	0	0	3	0	0	3	
Ostatné verejné a soc. služby	0	12	6	7	0	25	
spolu	33	378	170	49	25	655	
Zdroj: Národný inšpektorát práce

Tab. 7 Prehľad porušení zákona č. 82/2005 Z. z. - druhý polrok 2007

Počet skontrolovaných osôb	spolu	ženy	mladiství	cudzinci	
	10 164	4 756	219	69	
zamestnaní na základe pracovnoprávnych vzťahov	9 509	4 448	176	18	
rozpor so zákonom č. 82/2005 Z. z. - NZ spolu	655	308	43	51	
z toho	rozpor so zákonom č. 82/2005 Z. z. § 2 ods. 2a	184	94	28	10	
	rozpor so zákonom č. 82/2005 Z. z. § 2 ods. 2b	428	207	14	0	
	rozpor so zákonom č. 82/2005 Z. z. § 2 ods. 2c	42	6	0	41	
	rozpor so zákonom č. 82/2005 Z. z. § 2 ods. 4	1	1	1	0	
	rozpor so zákonom č. 82/2005 Z. z. § 2 ods. 5	0	0	0	0	
Zdroj: Národný inšpektorát práce

Tab. 8 Právoplatné pokuty (NZ) – druhý polrok 2007

PF (právna forma) kontrolovaného subjektu	Kontrolované subjekty podľa počtu zamestnancov	Spolu	
	0	 1 - 9	 10 - 49	50 - 249	250 a viac		
Fyzické osoby	počet	11	41	7	1	0	60	
	suma	133 000	372 000	67 000	25 000	0	597 000	
Spoločnosť s ručením obmedzeným	počet	0	26	14	3	2	45	
	suma	0	312 000	437 500	35 000	75 000	859 500	
Akciová spoločnosť	počet	0	1	1	0	0	2	
	suma	0	10 000	10 000	0	0	20 000	
Družstvo	počet	0	1	0	1	0	2	
	suma	0	15 000	0	20 000	0	35 000	
Zahraničná osoba	počet	0	1	0	0	0	1	
	suma	0	7 000	0	0	0	7 000	
Združenie	počet	0	1	0	0	0	1	
	suma	0	20 000	0	0	0	20 000	
Spolu	počet	11	71	22	5	2	111	
	suma	133 000	736 000	514 500	80 000	75 000	1 538 500	
Zdroj: Národný inšpektorát práce

Tab. 9 Právoplatné pokuty (NZ) – druhý polrok 2007 / podľa OKEČ

OKEČ kontrolovaného subjektu	Kontrolované subjekty podľa počtu zamestnancov	Spolu	
	0	 1 - 9	 10 - 49	50 - 249	250 a viac		
Poľnoh., poľovn. a lesné hospod.	počet	0	1	0	1	0	2	
	suma	0	10 000	0	20 000	0	30 000	
Priemyselná výroba	počet	0	8	3	1	2	14	
	suma	0	73 000	320 000	20 000	75 000	488 000	
Stavebníctvo	počet	1	7	3	0	0	11	
	suma	5 000	65 000	40 000	0	0	110 000	
Veľkoobchod a maloobchod	počet	5	24	9	0	0	38	
	suma	50 000	218 000	95 000	0	0	363 000	
Hotely a reštaurácie	počet	4	23	6	2	0	35	
	suma	70 000	295 000	49 500	30 000	0	444 500	
Doprava, skladovanie a spoje	počet	1	1	0	0	0	2	
	suma	8 000	5 000	0	0	0	13 000	
Nehnuteľnosti, obchod, výskum	počet	0	6	1	1	0	8	
	suma	0	50 000	10 000	10 000	0	70 000	
Ostatné verejné a soc. služby	počet	0	1	0	0	0	1	
	suma	0	20 000	0	0	0	20 000	
Spolu	počet	11	71	22	5	2	111	
	suma	133 000	736 000	514 500	80 000	75 000	1 538 500	
Zdroj: Národný inšpektorát práce

Tab. 10 Porovnanie obdobia prvého  polroka 2007 a obdobia druhého polroka 2007

  	I. polrok 2007	II. polrok 2007	porovnanie I. a II. polroka 2007 v %	rozdiel	
					
počet kontrol	2 873	2 370	82,5%	-503	
počet zistených zamestnávateľov, ktorí nelegálne zamestnávali	168	165	98,2%	-3	
zistené osoby, nelegálne zamestnávané	383	532	138,9%	149	
počet pokút	144	156	108,3%	12	
výška pokút	1 059 200	1 384 800	130,7%	325 600	
  Zdroj: Ústredie práce, sociálnych vecí a rodiny

Tab. 11 a 12  Prehľad podľa regiónov (ústredie a úrady práce)

Región	Počet zistených zamestnávateľov		Región	Počet nelegálne zamestnávaných osôb zamestnávateľov	
					
Banskobystrický	48		Prešovský	179	
Nitriansky	31		Nitriansky	80	
Trnavský	25		Banskobystrický	77	
Košický	18		Trnavský	71	
Trenčiansky	15		Košický	59	
Prešovský	12		Bratislavský	31	
Bratislavský	11		Trenčiansky	27	
Žilinský	5		Žilinský	8	
  Zdroj: Ústredie práce, sociálnych vecí a rodiny	

Tab. 13 Štruktúra odhalených nelegálne zamestnávaných (ústredie a úrady práce)

Štruktúra odhalených nelegálne zamestnávaných	I. polrok 2007 	II. polrok 2007	porovnanie I. a II. polroka 2007 v %	rozdiel	
					
cudzí štátny príslušníci	23	55	239,1%	32	
U o Z	celkom	50	32	64,0%	-18	
	z toho poberajúcich sociálne dávky	28	16	57,1%	-12	
  Zdroj: Ústredie práce, sociálnych vecí a rodiny

Tab. 14 Štruktúra pokút uložených úradmi práce

 	Počet	Výška v Sk	
rozhodnutia o uložení pokuty (v zmysle § 68a zák. č. 5/2004-	145	      1 379 000    	
správny delikt)			
rozhodnutia o uložení pokuty (v zmysle § 7 zák. č. 82/2005-	11	            5 800    	
priestupok)			
  Zdroj: Ústredie práce, sociálnych vecí a rodiny

Tab. 15 Vyhodnotenie druhého polroka 2007 – Prezídium policajného zboru

kontroly vykonané s 	samostatne PZ	Počet kontrolovaných	subjektov	Počet nelegálne	zamestnaných	Počet zistených trestných	činov	Počet zistených cudzincov 	bez povolenia	Počet vyhostených	sankcie, pokuty	
ŽO	NIP	OU	DU	Iné												
44	61	127	23	188	6035	2016	86	11	5	58	225
453 000,- Sk	
     Zdroj: Prezídium Policajného zboru
ŽO – Živnostenský odbor
NIP – Národný inšpektorát práce
OÚ – Okresný úrad práce
DÚ – Daňový úrad

Tab. 16 Súhrnný prehľad výkonov a výsledky kontrol nelegálneho zamestnávania a nelegálnej práce za druhý polrok 2007

Inštitúcia	Počet kontrol nelegálneho zamestnávania	Odhalené
prípady nelegálnej práce	Navrhnuté
 postihy - počet	Navrhnuté postihy - suma	
Národný inšpektorát práce	
2 425	
655	
111	
1 538 500	
Ústredie práce, sociálnych vecí a rodiny	
2 370	
532	
156	
1 384 800	
Daňové úrady	372	3	0	0	
Prezídium Policajného  
zboru	
6 035	
86	
225	
453 000	

SPOLU	
11 202	
1276	
492	
3 376 300	
Zdroj: Národný inšpektorát práce, Ústredie práce, sociálnych vecí a rodiny, Ministerstvo financií SR, Prezídium Policajného zboru